Vyf sterf toe bus op N1 omslaanDie ongelukstoneel buite Louis Trichardt in Limpopo. (Foto: Verskaf) Vyf mense is dood en 56 ander beseer toe ’n bus Woensdag op die N1-Noord buite Louis Trichardt in Limpopo omgeslaan het. Die bus was na bewering van Johannesburg na Zimbabwe onderweg en het ’n sleepwa getrek toe die bestuurder glo beheer oor die bus verloor het. Limpopo se departement van vervoer en gemeenskapsveiligheid sê die snelweg was gister ná die ongeluk ure lank gesluit terwyl reddingswerkers gespook het om vasgekeerde passasiers uit die wrak te bevry. Dit is derde ernstige ongeluk in Limpopo in minder as tien dae. Twee afsonderlike ongelukke het verlede week elk die lewe van ses mense geëis. Die ongelukke het onderskeidelik op die N1-Suid en R529 plaasgevind. Mavhungu Lerule-Ramakhanya, LUR van vervoer en gemeenskapsveiligheid in Limpopo, doen nou opnuut ’n beroep op motoriste om meer versigtig te wees. “Dit is kommerwekkend dat ons in minder as tien dae drie groot ongelukke gehad het met 17 mense wat dood is. Ek wil motoriste, veral openbare vervoeroperateurs, versoek om versigtig te bestuur en spoed te verminder.”